Egen liste styrer hva som ikke etterforskes

SKAL VELGES BORT: Denne listen er sendt ut til polititjenestemenn i Hordaland politidistrikt, og viser hvilke saker som skal nedprioriteres av kapasitetshensyn. Samme praksis gjelder flere steder i landet. Foto: FRODE HANSEN

Her er lovbruddene politiet lar ligge

Bedragerier og underslag av inntil 100.000 kroner prioriteres bort av politiet. Det samme skjer med bensintyverier og en rekke andre lovbrudd. Årsak: For dårlig kapasitet.

Oppdatert 21. juli 2011

Artikkelen er over ni år gammel

VG har fått tilgang på listen som viser hvilke typer saker som oftest er aktuelle å henlegge av kapasitetshensyn i Hordaland politidistrikt.

Det såkalte prioriteringsdirektivet lister opp en rekke lovbrudd som etterforskere og politijurister kan legge bort umiddelbart - rett og slett fordi politiet ikke har tid til å jobbe med dem.







Flere politidistrikt andre steder i landet bekrefter at de har samme praksis som bergenspolitiet.

Skal velge saker hver dag

Det dreier seg om saker som daglig lander på politiets bord, men som raskt velges bort uten at politiet egentlig behandler dem i det hele tatt.

Lesernes opplevelse av politiet:Har noen av dine anmeldelser blitt henlagt?

Bensintyver, sjekkbedragere og hotellsvindlere kan i svært mange tilfeller være trygge på at politiet ikke har ressurser til å etterforske dem og at anmeldelsen ikke engang rekker å samle støv på politihuset.

Hordalandspolitiet nevner bedragerier og underslag opp til 100.000 kroner, som saker som kan vurderes vekk.

Ifølge prioriteringsdirektivet skal saker med følgende kriterier vurderes henlagt:

** Eldre, omfangsrike og komplekse saker med uklar bevissituasjon.

** Saker der fornærmede lett kan beskytte seg mot handlingen.

** Saker der det ikke er noen personlig fornærmet.

** Saker der fornærmede på annen måte kan få kompensasjon.

** Saker der andre instanser kan ilegge annen reaksjon enn straff.

** Saker av utpreget sivilrettslig karakter.

** Saker hvor fornærmede er en profesjonell part som ikke bidrar tilstrekkelig til å opplyse saken.

«Hver enkelt straffesak undergis en konkret vurdering av hvorvidt den skal henlegges på saksbehandlingskapasitet. Alle saker innenfor en sakstype kan ikke henlegges med denne koden. Av denne grunn må straffesaksansvarlig og saksukehavende gjennomgå innkommende saker hver dag for å velge ut de sakene som kan vurderes henlagt,» står det i direktivet fra Hordaland politidistrikt.

Knallhard prioritering

- Vi henlegger stadig flere saker av kapasitetshensyn. Deler av årsaken til dette er at vi ikke har ressurser til å etterforske alle de sakene som kommer inn.

- VIL SAMLE STØV: Påtaleleder Curt A. Lier i Oslo politidistrikt påpeker at de ikke har kapasitet til å etterforske alle saker og at noe må prioriteres bort. Foto: Scanpix

Men det handler også om hvordan vi fører statistikken, sier Morten Ørn, politioverbetjent ved register- og analyseseksjonen ved Hordaland politidistrikt.

Han understreker at det ikke er fritt frem for hverken bensintyver eller småbedragere, men at politiet ofte er nødt til å prioritere.

- Vi skal unngå å henlegge saker med kjent gjerningsmann. Dersom det må settes voldsomme ressurser i mindre saker for å finne en gjerningsmann, så må det prioriteres. Det er like ressurskrevende å finne en ukjent sykkeltyv som å finne en ukjent drapsmann, sier Ørn.

Også Oslo politidistrikt må prioritere knallhardt.

- Vi er ikke noe mindre ekspansive enn bergenspolitiet. Vi har en betydelig underkapasitet og har ikke tid til å etterforske alt mulig som kommer inn, sier Curt A Lier, påtaleleder i Oslo politidistrikt.

Les også: Ikke fritt frem for bensintyver

Han sier Oslo-politiet prioriterer stramt og i økende grad benytter seg av muligheten til å henlegge saker av kapasitetshensyn.

- Alternativet er at sakene ligger og samler støv, resultatet er langt på vei det samme, sier Lier.

- Dramatisk

- DRAMATISK: Lokallagsleder Sigve Bolstad mener situasjonen er trist og dramatisk. Foto: Frode Hansen

Sigve Bolstad, lokallagsleder for Oslo Politiforening, sier han er kjent med utviklingen.

- Dette er trist og dramatisk. Listen for å sette i gang etterforskning er ganske høy. Tidvis hører vi at foten blir satt ned for å etterforske visse saker. Etterforskere kommer på jobb om mandagen og går i gang med å plukke ut saker som bare må bort, sier Bolstad.

Påtaleansvarlig Rolf Thoresen i Hedmark politidistrikt sier distriktet har ganske like retningslinjer som bergenspolitiet.

- Vi har ikke ressurser til å ta alle sakene som kommer inn, sier Thorsen.

Han forstår dem som synes at det er drøyt at politiet i det hele tatt vurderer å legge bort bedrageri- og underslagssaker på opp mot 100.000 kroner.

- Men hva skal man gjøre når det er så mange mer alvorlige saker? Vi kan ikke ta alt, sier Thorsen.

Handelens- og servicenæringens hovedorganisasjon (HSH) reagerer kraftig på politiets praksis. - Både av hensyn til bedriftene og det allmennpreventive er det forkastelig at denne typen saker kan ende opp med ikke å bli etterforsket, sier reiselivsdirektør Rolf Forsdahl.

Han forteller at norske hoteller og restauranter i likhet med resten av Europa opplever en økning av kortsvindel.

- Det gjelder både svindler med falskt kredittkort og personer som rett og slett stikker fra regningen.

Publisert: 21.07.11 kl. 08:19 Oppdatert: 21.07.11 kl. 09:11

Les også